ยอดใช้เช็คหดต่อ คนหันใช้พร้อมเพย์
ธปท.เผยใช้เช็คลดฮวบทั้งปริมาณและมูลค่า หลังคนเริ่มใช้บริการพร้อมเพย์มากขึ้น
13 ก.พ. 2560

ธปท.เผยใช้เช็คลดฮวบทั้งปริมาณและมูลค่า หลังคนเริ่มใช้บริการพร้อมเพย์มากขึ้น 
ธนาคารแห่งประเทศไทย (ธปท.) รายงานว่า ยอดการเรียกเก็บเงินโดยใช้ตราสาร ทั้งเช็ค ดราฟต์ ตั๋วแลกเงิน และตั๋วสัญญาใช้งาน ที่ ธปท.ให้บริการแก่ธนาคารพาณิชย์ และธนาคารเฉพาะกิจของรัฐ ในเดือน ม.ค. 2560 มีปริมาณรวมทั้งสิ้น 5.4 ล้านใบ ลดลงจากเดือนก่อนหน้า 1.51 แสนใบ หรือ 2.71% มีมูลค่ารวม 2.95 ล้านล้านบาท ลดลง 2.15 แสนล้านบาท หรือ 6.8%
ทั้งนี้ ยอดใช้เช็คที่ลดลงต่อเนื่อง เป็นผลมาจากความนิยมใช้ระบบโอนเงินผ่านอิเล็กทรอนิกส์มากขึ้น รัฐบาลมีระบบการโอนชำระเงินพร้อมเพย์ ซึ่งเปิดให้บริการโอนเงินระหว่างบุคคลต่อบุคคลเมื่อวันที่ 27 ม.ค.ที่ผ่านมา 
อย่างไรก็ดี ในจำนวนเช็คทั้งหมดมีเช็คคืน (เช็คเด้ง) รวม 5.67 หมื่นใบ ลดลงจากเดือนก่อนหน้า 6.8% มีมูลค่ารวม 8,770 ล้านบาท ลดลงจากเดือนก่อนหน้า 70 ล้านบาท หรือ 0.8% โดยเช็คเด้งทั้งหมดแบ่งเป็น เช็คเด้งใน กทม.และปริมณฑลรวม 2.85 หมื่นใบ มีมูลค่า 5,680 ล้านบาท เช็คเด้งภายในจังหวัดเขตภูมิภาค 7,951 ใบ มีมูลค่า 1,250 ล้านบาท และเช็คเด้งข้ามเขตจังหวัด 2.02 หมื่นใบ มีมูลค่า 1,840 ล้านบาท